als_Latn dik_Latn sag_Latn
Mundësia e ndarjes etnike të Ukrainës po bëhet gjithnjë e më e prekshme. Duke sfiduar liderët e rinj të vendit, dhjetëra persona të armatosur zaptuan ndërtesat e Parlamentit lokal në rajonin jugor të gadishullit të Krimeas dhe ngritën flamurin rus. Krimea, një rajon i Ukrainës me shumicë banorë të etnisë ruse, është bastioni më i madh i opozitës së re, pas rrëzimit të Presidentit Janukoviç.
Në kohën e Bashkimit Sovjetik, në vitin 1954, miliona rusë u zhvendosën në këtë zonë pranë Detit të Zi dhe tashmë përbëjnë rreth 60 për qind të popullsisë aty. Një përbërje e ngjashme etnike është në të gjithë pjesën lindore të Ukrainës, që mbështet Moskën zyrtare. Ndërsa pjesa perëndimore e vendit, popullsia e të cilës i përket etnisë ukrainase, mbështet afrimin me Bashkimin Europian.
Ngjarja e sotme vjen një ditë pasi Rusia urdhëroi nisjen e stërvitjeve ushtarake në kufi me Ukrainën, gjë që ka rritur frikën për ndonjë ndërhyrje të mundshme, si ajo në Gjeorgji në vitin 2008. Pas kësaj erdhi edhe reagimi i NATO-s dhe SHBA-së, që u shprehën se do të mbrojnë integritetin territorial të Ukrainës, në rast se cenohet. Ndërkaq, Parlamenti votëbesoi sot qeverinë e re të përkohshme në Kiev, e cila përbëhet kryesisht nga udhëheqës opozitarë të protestave të fundit. Kabineti që do të qeverisë vendin deri në zgjedhjet e reja të muajit maj, drejtohet nga kryeministri Arseni Jatseniuk.
als_Latn als_Latn als_Latn